Waarskuwing uitgereik ná rooftog in Rustenburg | Maroela Media
Die polisie in Noordwes het Dinsdag die publiek opnuut gewaarsku om altyd bedag te wees ná jy kontant by 'n bank getrek het.
Dit volg ná 'n skietery vanoggend omstreeks 11:45 in die Rustenburgse sakesentrum.
Kapt. Elsabe Augoustides, woordvoerder van die polisie, het aan Maroela Media gesê 'n 37-jarige man is in 'n ernstige toestand in die hospitaal opgeneem ná hy tydens 'n gewapende rooftog in die heup geskiet is.
"Die man en sy 42-jarige vriend het na Waterfall-winkelsentrum gegaan om kontant by 'n bank te onttrek. Toe hulle wegry, het hulle vermoed hulle word agtervolg, maar ná hulle 'n ruk lank gery het, was hulle onder die indruk dat hulle nie meer agtervolg word nie."
Die twee mans het daarna by 'n eetplek stilgehou. "Toe hulle wou uitklim, het twee onbekende mans, albei gewapen, elkeen onderskeidelik by die bestuurder en die passasier se vensters verskyn. Die bestuurder het bly sit, maar die passasier het uitgeklim en hom teen die rowers verset toe hulle die geld geëis het."
Die bestuurder het ook uitgeklim en die rowers het op hom gevuur. Hy is in die heup getref. "Die verdagtes het met 'n onbekende bedrag kontant in 'n wit Kia Rio, met vervalste nommerplate, van die toneel gevlug."
Augoustides doen 'n beroep op die publiek dat jy dadelik na die naaste polisiestasie sal ry indien jy enigsins vermoed dat jy agtervolg word. "Dit is belangrik om nie huis toe te ry en moontlik in jou oprit oorval te word nie, selfs nie al is dit helderoordag nie."
Die polisie versoek ook dat die publiek eerder van 'n elektroniese bankoordrag gebruik sal maak, eerder as om kontant te onttrek.
Jy gaan by poliesstasie geroof word deur Cele se bende…
Winkelsentrums, banke en restaurante wemel van 'spotters'. Hulle verskaf inligting aan die lot wat buite wag en jou agtervolg sodat hulle kan toeslaan. Kyk maar rond as jy weer in 'n 'mall' is, jy sien soms die 'spotters' rondhang naby jou; hulle mis niks, van jou selfoon waar jy sit by die koffiewinkel, jou horlosie of juwele, tot by jou ontwerpershandsak word waargeneem en daarvolgens word jy geteiken. Wees so onopsigtelik as moontlik sodat jy nie geteiken word nie. Dit klink vreeslik paranoïes, totdat dit met jou gebeur. Besef net, ons leef in 'n misdaadhool.
Dis weer daai tyd van die jaar en die kriminele wil ook Kersfees hou. Hulle weet mense kry nou bonuse so wees asb wakker en veilig
Ons land kort werks geleenthede. As die mense werk het het hul geld en kos en te min tyd om nog roof togte aan te pak.